***Župa Presvetog Srca Isusova***

**Palmotićeva 31, Zagreb**

**ŽUPNI LISTIĆ broj 301**

10. siječnja 2021.

**KRŠTENJE GOSPODINOVO**

**Evanđelje: Mk 1,7 – 11**

U ono vrijeme propovijedao je Ivan: “Poslije mene dolazi jači od mene. Ja nisam dostojan sagnuti se i odriješiti mu remenja na obući. Ja vas krstih vodom, a on će vas krstiti Duhom Svetim.” Onih dana dođe Isus iz Nazareta galilejskoga i primi u Jordanu krštenje od Ivana. I odmah, čim izađe iz vode, ugleda otvorena nebesa i Duha, poput goluba, gdje silazi na nj, a glas se zaori s nebesa: “Ti si Sin moj, Ljubljeni! U tebi mi sva milina.”

**Komentar**

Isus se osjeća članom čovječanstva kojemu je potrebno čišćenje. Daje se krstiti, ne zbog vlastite grešnosti, nego da utre put novom krštenju koje uistinu snagom Duha Božjega uništava svaku krivnju i grijeh. Nisu jordanske vode očistile njega, nego je on svojim uranjanjem očistio jordanske i sve druge vode da mogu biti znakom sakramenta krštenja. Otvoreno nebo sjeća na riječ proroka: “O da razdereš nebesa i siđeš” (Iz 63,19). Isusovo samoponiženje u Jordanu i na Golgoti otvara pristup Bogu i posreduje žuđeno spasenje iz moći grijeha. Silazak Duha sjeća na drugo proroštvo: “Na njemu će Duh Gospodnji počivat” (Iz 11,1). Što Isus govori i čini u skladu je s Duhom Božjim, kojega on, potpuno njime ispunjen, daje dalje u krštenju Duhom Svetim. Glas iz oblaka proglašava Krštenoga ljubljenim Sinom kojeg je izabrao i čiji će hod prem križu ispuniti spasenjski Božji naum. Isusovo krštenje je početak njegova djelovanja čije će ispunjenje biti na križu (naziva ga “krst” u Mk 10,38). Naše krštenje je početak našega spasenja koje po svakodnevnom mrtvenju (umiranju grijehu i zlu) završava u ispunjenju našega života – smrti, bolje rečeno novom, vječnom životu.

|  |
| --- |
| **OBAVIJESTI** |

Pomoć postradalima u potresu možete uplatiti na račun Caritasa Sisačke biskupije. Detalji su ovdje: <http://www.biskupija-sisak.hr/index.php/arhiv/6011-pomo-za-stradale-u-potresu>

Raspored sv. misa u Palmotićevoj:

nedjeljom 7; 8; 9.30; 11; 12.15; 16; 17; i 19 sati.

Radnim danom: 6; 7; 8; 9; 12; 12.45; 17 i 18.30

Ispovijed uz sv. mise.

Svaki ponedjeljak molimo krunicu na Kemenitim vratima u 20 sati.

|  |
| --- |
| KROZ OVAJ TJEDAN SE SPOMINJEMO |

Nedjelja (10.1.) **KRŠTENJE GOSPODINOVO**; sv. Agaton, papa (Rim, +681.)

Ponedjeljak (11.1.) sv. Higin, papa (Rim, +142.); bl. Vilijam Carter, muč. (Engleska, +1584.)

Utorak (12.1.) sv. Arkadije Cez., muč. (Alžir, 4. st.); sv. Margareta Bourgeoys, (Kanada, +1700.)

Srijeda (13.1.) sv. Hilarije, bisk. i crkv. nauč.(Franc.+367.);sv.Ermilije i Stratonik, muč.,(Srbija, +315.)

Četvrtak (14.1.) sv. Nina, apostol Gruzije (4. st.); sv. Fulgencije, biskup (Španjolska, +632.)

Petak (15.1.) sv. Anastazija, muč. (Srijem,+304.); bl. Nikola Gross, muč. (Berlin,+1945.)

Subota (16.1.) sv. Marcel I., papa i muč.(Rim,+309.); sv. Berard i dr. muč.franjevci (Maroko, +1220.)

Nedjelja (17.1.) **2. nedjelja kroz godinu**; sv. Antun Opat (Egipat, +356.)

*Opširnije o ovim kao i o svim ostalima svetcima tijekom godine vidi ovdje:*

<http://ivanmerz.hr/katolicki-kalendar-prema-rimskom-martirologiju/>

Manje je više (Laička kolumnica[258])

**Duh, voda, krv**

Drugo ovonedjeljno čitanje opet me nuka na bavljenje kristonosnim rječotokom moga nebeskog zaštitnika. U **Prvoj poslanici sv. Ivana apostola** moje laičko promišljanje zaokupljaju tri retka: *On, Isus Krist, dođe kroz vodu i krv. Ne samo u vodi nego – u vodi i krvi. I Duh je koji svjedoči jer Duh je istina. Jer troje je što svjedoči: Duh, voda i krv; i to je troje jedno* (1IV 5, 6-8).

Zna se da nisam *teolog*, ali me Duh Sveti nadahnjuje prilikom pisanja kolumnica. Ni sada me zacijelo neće ostaviti na cjedilu! U *hidrologiju* i *hematologiju* kompetentno su upućeni stručnjaci kojima smijemo vjerovati. *Vodu* sam oduvijek svakojako volio, a *krv* doživljavam s osobitim poštovanjem, neizmjerno zahvalan dragom Bogu što ta ničim nezamjenjiva tekućina živodajno kola našim žilama.

Kao zaigran dječarac jedno sam ljeto proveo s pitomim *golubom* lepezanom. Imao je gnijezdo. Skrbio sam da ima dovoljno žita i vode. Puštao sam ga *letjeti*, a on mi se redovito vraćao, sletjevši mi na *rame*. O simbolici *golubice* u vezi s Duhom Svetim tada još ništa nisam znao.

Lahorasto sam prijateljstvo njegovao s *vjetrom* koji je naokolo po dvorištu nosio aviončiće od šuškava papira, a ja sam ih razdragano pronalazio. Voda je silno razbuktavala moju dječju maštu. Rano sam naučio plivati. Rado sam se kupao u hirovitoj rječici Kladušnici. Što mi znači plivanje u moru, bolje da ni ne raspredam, jer priči ne bi bilo kraja.

Kao student jednom sam sudjelovao na dragovoljnom davanju *krvi*. Ne mogu ovom zgodom zatajiti da u krugu mojih prijatelja postoji staloženi **Mario** koji je krv darovao više od *stotinu* puta.

Svjedočanstvena *jednost* Duha, vode i krvi živa je *istina* kojom se moja vjera u Bogočovjeka posebice nadahnjuje u vremenu što teče pod pandemijski nužnim maskama i uz podrhtavanje domovinskog tla. Milosrdni Isukrste, učvrsti nas jednošću Duha, vode i krvi.

Sead Ivan Muhamedagić

|  |
| --- |
| MISLI BLAŽENOGA IVANA MERZA |

„Euharistija nas vodi k vrhuncu kršćanske savršenosti, pravoga unutarnjeg života. Ona je naša prva radost na zemlji; po njoj već postajemo dionicima buduće nebeske slave… U sv. Pričesti duša slavi svoje trijumfe, ona postaje slična svome Božanskom Zaručniku, postaje Božanska. Granice unutarnjeg savršenstva kao da prestaju; duša postaje dionicom neizmjernosti i vječnosti.“

(I. MERZ, „Unutarnja snaga Marijinih kongregacija“, *Katolički list*, Zagreb, 74/1923, br. 51, 619)

[www.ivanmerz.hr](http://www.ivanmerz.hr) - e-mail: [postulatura@ivanamerz.hr](mailto:postulatura@ivanamerz.hr)

Želite li da i drugi župljani, znanci ili prijatelji župni listić primaju e-poštom? Predložite im da pošalju e-poštu s naslovom „Želim ŽL e-poštom“ na [info@ok-merz.hr](mailto:info@ok-merz.hr) Ako ne želite primati župni listić učinite to na istu e-adresu.

Izdaje župa Presvetog Srca Isusova, Palmotićeva 31, Zagreb,

tel. 480 30 50, zupalma@email.t-com.hr, godina: VII,

<http://www.zupa-presvetog-srca-isusova.hr/>